**Informatīvais ziņojums**

**„Par Eiropas Stabilitātes mehānisma darbību 2014.gadā”**

2014.gada 21.februārī tika deponēts pievienošanās instruments Eiropas Stabilitātes mehānismam (turpmāk – ESM), kā rezultātā atbilstoši Līguma par ESM dibināšanu 48.panta trešajā daļā noteiktajam Latvija 2014.gada 13.martā kļuva par ESM dalībnieci ar pilnām tiesībām un pienākumiem.

Pirms šī notikuma 2014.gada 7.februārī spēkā stājās likums „Par Latvijas pārstāvību Eiropas Stabilitātes mehānisma Valdē un Direktoru padomē”, kas nosaka Latvijas puses pilnvarojumu saņemšanas kārtību Latvijas pārstāvjiem ESM Valdē un Direktoru padomē pieņemt noteiktu veidu lēmumus.

Turklāt likuma “Par Latvijas pārstāvību Eiropas Stabilitātes mehānisma Valdē un Direktoru padomē” 7.pantā ir noteikts, ka Ministru kabinets katru gadu iesniedz Saeimai ziņojumu par ESM darbību iepriekšējā gadā. Šajā nolūkā dotais informatīvais ziņojums turpmākajās sadaļās sniedz informāciju par ESM darbību 2014.gadā.

ESM ir viens no *euro* zonas ieviestajiem ekonomikas pārvaldības un koordinācijas pastiprināšanas instrumentiem, kas izveidots, lai novērstu trūkumus Ekonomikas un monetārajā savienībā. ESM izveidošanas ieguvums citām valstīm saistāms ar to, ka tiek mazināta atsevišķu valstu radīto fiskālo un finanšu satricinājumu ietekme uz visas *euro* zonas stabilitāti. Eiropas finanšu krīžu noregulēšanas mehānisms ESM ir uzskatāms par pēdējās instances aizdevēju valstīm situācijās, kad tās nevar piekļūt finanšu tirgiem par ilgtspējīgām procentu likmēm. Tādējādi ESM uzdevums ir stiprināt investoru uzticību un palīdzēt dalībvalstīm stabilizēt situāciju iekšzemes finanšu tirgos un fiskālajā stāvoklī.

2014.gadā ESM ir turpinājis īstenot Kipras makroekonomikas korekcijas programmu, kā arī tika uzsākta Spānijas pēc-programmas uzraudzība.

**1. ESM īstenotās finansiālās palīdzības programmas**

1.1. Finansiālās palīdzības programma Kiprai

Kipras makroekonomikas korekcijas programmas mērķis ir atjaunot finanšu sektora stabilitāti, stiprināt publisko finanšu ilgtspēju un veicināt strukturālo reformu īstenošanu ilgtspējīgas ekonomiskās izaugsmes nodrošināšanai. Saskaņā ar vienošanos par finansiālo palīdzību starp ESM un Kipru tai ir pieejami līdz 9 miljardiem *euro* valsts parāda samazināšanai, budžeta deficīta mazināšanai un finanšu institūciju rekapitalizācijai. Papildu ESM finansējumam Starptautiskais Valūtas fonds Kiprai atvēlējis 1 miljardu *euro*. No 2013.gada maija līdz 2015.gada jūlijam no ESM Kiprai kopumā tika izmaksāti 5,8 miljardi *euro*.

Pārskata gadā pārliecinoši norisinājās Kipras ekonomiskā stabilizācija. Lai gan tautsaimniecības lejupslīde turpinājās 2014.gadā, uzrādot 2,3% ekonomiskās aktivitātes kritumu, tā izrādījās vājāka kā tika prognozēts. Ekonomikas iekšējā pielāgošanās turpinājās, tomēr arī ar lēnāku tempu nekā iepriekšējās programmas prognozēs. Ņemot vērā spiedienu uz ienākumiem pēc nodokļu un citu maksājumu veikšanas, kā arī stingro banku kreditēšanas politiku, inflācija ieslīdēja negatīvajā zonā. Savukārt bezdarba līmenis pirmo reizi kopš 2008.gada samazinājās galvenokārt darbaspēka sarukuma dēļ.

Valsts parāds attiecībā pret IKP sasniedza 107% un tiek prognozēts, ka tas sasniegs savu augstāko rādītāju, 116% no IKP, 2015.gadā, kas ir ievērojami mazāk nekā iepriekšējā prognozēšanas raundā, kad tā rādītājs tika prognozēts 126% apmērā. Samazinājums saistāms ar Eiropas Savienības statistikas biroja “*Eurostat*” veikto IKP revīziju saistībā ar pāreju uz Eiropas Kontu sistēmu 2010, kuras rezultātā IKP palielinājās par aptuveni 10%.

Attiecībā uz publiskajām finansēm, konsolidācijas pasākumi un uzlabojumi nodokļu iekasēšanā kopā ar stingru izdevumu kontroli un samazināto publiskajā sektorā nodarbināto kopējās atlīdzības apmēru nodrošināja recesijas negatīvās ietekmes kompensēšanu. Šo pasākumu rezultātā primārā budžeta bilance (budžeta bilance, no kuras atskaitīti izdevumi parāda apkalpošanai) 2014.gadā sasniedza 2,8% no IKP, kas izpilda nākamo divu gadu nospraustos programmas mērķus. Neskatoties uz iepriekš minēto, fiskālo risku iestāšanās un to ietekme saglabājas augsta, ņemot vērā valdības galvojumu lielo apmēru, kas ir tuvs 20% no IKP. Šajā sakarā ESM sniedz tehnisko palīdzību ar mērķi uzlabot fiskālo risku novērtēšanu un vadību, kas saistīta ar no jauna izsniegtajām un esošajām valdības garantijām.

Lai gan privatizācijas un citu svarīgu reformu īstenošana atpalika no plānotā grafika 2014.gada nogalē, to ieviešanas temps paātrinājās šā gada pirmajā pusē. Turpmākās programmas īstenošanā svarīgi, ka Kipra paātrina strukturālo reformu īstenošanas gaitu.

2014.gadā Kipras finanšu sektors tika atbilstoši kapitalizēts, bet ļoti augstais problemātisko aizdevumu īpatsvars banku bilancēs negatīvi ietekmēja kredītiestāžu pelnītspējas radītājus un nākotnes perspektīvas. Atzīmējams, ka visas Kipras bankas, izņemot vienu[[1]](#footnote-1), veiksmīgi spēja izpildīt Eiropas Centrālās bankas finansiālā stāvokļa novērtējumu. Vidējais problemātisko aizdevumu īpatsvars sektorā sasniedz 49,7% 2014.gada novembra beigās un tiek prognozēts, ka tas sasniegts savu augstāko līmeni 2015.gada pirmajā pusē. Svarīgi, ka depozītu bāze ir stabilizējusies un šā gada aprīlī ir atcelti visi kapitāla kontroles pasākumi.

2014.gada aprīlī Kipra spēja pirmo reizi triju gadu laikā piesaistīt patstāvīgi finanšu resursus starptautiskajos kapitāla tirgos, emitējot 6 gadu *euro* obligācijas 100 miljonu *euro* apmērā un 2014.gada jūnijā 5 gadu vidēja termiņa *euro* parādzīmes 750 miljonu *euro* apmērā. Valdība apņēmīgi strādā, lai nodrošinātu ilgtspējīgu atgriešanos finanšu tirgos. Turklāt atzīmējams, ka ESM nodrošina tehnisko palīdzību Kipras Publiskā parāda vadības birojam ar mērķi veicināt operāciju optimizēšanu.

1.2. ESM veiktie maksājumi Kiprai

ESM un Kipra finansiālās palīdzības līgumu parakstīja 2013.gada 8.maijā. Tas paredzēja kopējo aizdevumu līdz 10 miljardiem *euro*, ieskaitot SVF sniegto atbalstu. Kiprai izmaksāto aizdevumu maksimālais termiņš ir 20 gadi, bet vidējais termiņš – 15 gadi. Savukārt vidējais svērtais termiņš 2014.gada beigās sasniedza 14,88 gadus.

2014.gadā tika veikti trīs aizdevuma daļu maksājumi, kopā veidojot 1,1 miljardu *euro*. Pārskata gada pirmais maksājums tika veikts 2014.gada 4.aprīlī un veidoja 150 miljonus *euro*, kam sekoja nākamās daļas maksājums 600 miljonu *euro* 2014.gada 9.jūlijā. Savukārt pārskata gada beidzamais maksājums 350 miljonu *euro* apmērā tika veikts 2014.gada 15.decembrī.

1.tabula Kipras makroekonomikas korekcijas programmas ietvaros veiktie ESM maksājumi

|  |  |  |  |  |
| --- | --- | --- | --- | --- |
| **Maksājums** | **Izmaksas datums** | **Termiņš** | **Apmērs (miljoni *euro*)** | **Mērķis** |
| 1.maksājums | 13.05.2013 | 13.05.2026 | 1000 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |
|  | 13.05.2013 | 13.05.2027 | 1000 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |
|  | 26.06.2013 | 26.06.2028 | 1000 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |
| 2.maksājums | 27.09.2013 | 27.09.2029 | 750 | Banku rekapitalizācija |
|  | 27.09.2013 | 27.09.2030 | 750 | Banku rekapitalizācija |
| 3.maksājums | 19.12.2013 | 19.12.2019 | 100 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |
| 4.maksājums | 04.04.2014 | 04.04.2030 | 150 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |
| 5.maksājums | 09.07.2014 | 09.07.2031 | 600 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |
| 6.maksājums | 15.12.2014 | 15.12.2025 | 350 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |

1.3. Finansiālās palīdzības programma Spānijai

ESM finansiālās palīdzības programma Spānijai tika noslēgta 2013.gada 31.decembrī. Programmas ietvaros ar ESM finanšu institūciju rekapitalizācijas instrumenta palīdzību tikai rekapitalizētas un restrukturizētas Spānijas problemātiskās bankas. Spānijas makroekonomikas korekcijas programmas mērķis bija atjaunot banku kapitāla pietiekamību atbilstoši prasībām un izveidot ietvaru problemātisko aktīvu pārvaldībai, kā arī ievērojami uzlabot banku pārraudzību un regulējumu.

2014.gadā Spānijas ekonomiskā attīstības pakāpeniski paātrinājās, kā rezultātā ceturtajā ceturksnī tika sasniegta 2,0% IKP izaugsme. Kopumā 2014.gadā iekšzemes pieprasījums uzradīja spēcīgu pieaugumu, kas deva 2,1% ieguldījumu IKP izaugsmē, salīdzinot ar -2,6% 2013.gadā. Vienlaicīgi ārējais pieprasījums uzradīja negatīvu devumu IKP pieaugumā, proti, -0,7%, kas salīdzinot ar 2013.gadā sasniegtajiem 1,5%, ir ievērojams kritums. Turklāt pārskata gadā importa pieaugums apsteidza eksporta palielinājumu (attiecīgi 7,6% un 4,2%), kas saistāms ar iepriekšminētā iekšējā pieprasījuma veselīgo pieaugumu. Neskatoties uz to, tekošā konta bilance uzrādīja pozitīvu rezultātu, 0,6% no IKP, tomēr dotais rādītājs ir sliktāks nekā 2013.gadā, kad tas sasniedza 1,5% no IKP. Jāatzīmē, ka 2015.gadā ir sagaidāms, ka tekošā konta bilance uzlabosies, atgriežoties tuvu 2013.gada rādītāja līmenim.

2014.gadā Spānija turpināja fiskālos konsolidācijas pasākumus un kopumā vispārējās valdības budžeta bilances deficīts, atskaitot finanšu palīdzības pasākumu radīto ietekmi, uzlabojās no 6,3% 2013.gadā līdz 5,7% 2014.gadā. Dotie rādītāji ir tuvi noteiktajiem fiskālajiem rādītājiem Pārmērīga budžeta deficīta procedūras ietvaros un Stabilitātes programmā. 2015.gada budžetā valdība iekļāva vairākus stimulējošus pasākumus galvenokārt iedzīvotāju un uzņēmumu ienākuma nodokļa jomā. Zemākas nodokļu likmes var negatīvi ietekmēt fiskālo sniegumu, tomēr tautsaimniecības spēcīgā izaugsme lielā mērā varētu kompensēt minēto pasākumu fiskālo ietekmi.

Spānijas banku sektors 2014.gadā turpināja uzlabot pelnītspēju, neskatoties uz operatīvo ieņēmumu nelielu kritumu, pateicoties uzlabojumiem kredītu kvalitātē un izmaksu samazināšanai. Lai gan aktīvu kvalitāte vēl joprojām ir vāja, problemātisko aizdevumu kopējais apmērs banku sektorā turpināja pārliecinošu lejupvērstu tendenci, samazinoties par 12,5% gada laikā, kas gan deva salīdzinoši mazu devumu problemātisko aizdevumu īpatsvara banku bilancēs samazinājumā, proti, tas gada laikā saruka no 13,6% līdz 12,%, kas galvenokārt skaidrojams ar banku kredītportfeļa samazinājumu. 2015.gada laikā sagaidāms, ka ekonomiskā izaugsme nodrošinās turpmāku situācijas uzlabošanos. Vienlaicīgi atzīmējams, ka banku likviditātes rādītāji saglabājas komfortablā līmenī. Lai gan banku atkarība no Eiropas Centrālās bankas finanšu resursiem ir ievērojami kritusies, tā saglabājas relatīvi augstā līmenī atsevišķās rekapitalizētajās bankās.

Spānija ir vienmēr saglabājusi pieeju kapitāla tirgiem. Kopš 2012.gada beigām finanšu resursu piesaistes izmaksas ir ievērojami kritušās. Tā, piemēram, 2014.gadā riska prēmija, ko investori piemēro Spānijas 10 gadu obligācijām, samazinājās par 100 bāzes punktiem[[2]](#footnote-2), bet prasītais ienesīgums samazinājies par vairāk kā 250 bāzes punktiem, ko nodrošināja labāka makroekonomiskā attīstība un prognozes, izejvielu cenu kritums kā arī Eiropas Centrālās bankas intervences finanšu tirgos. Rezultātā Spānija pārskata periodā sasniedza rekordzemu aizņemto resursu izmaksu līmeni, kas arī turpmāk vidējā termiņā un ilgtermiņā nodrošinās zemas parāda apkalpošanas izmaksas.

Kopš 2013.gada 31.decembra Spānijas makroekonomikas korekcijas programma ir noslēgta, un ir uzsākts pēcprogrammas uzraudzības posms. Sadarbībā ar Eiropas Komisiju ESM turpinās uzraudzīt Spānijas attīstības tendences agrās brīdināšanas mehānisma (*Early Warning System*) ietvaros, lai vērtētu valsts iespējas veikt atmaksas ESM.

1.4. ESM veiktie maksājumi Spānijai

ESM un Spānija finansiālās palīdzības līgums tika parakstīts 2012.gada 29.novembrī. Kopējais palīdzības apjoms bija paredzēts 100 miljardu *euro* apmērā ar maksimālo aizdošanas termiņu 15 gadi, bet vidējo termiņu – 12,5 gadi. 2014.gada beigās vidējais svērtais termiņš veidoja 12,49 gadus.

Pirmais maksājums palīdzības programmas pirmās daļas ietvaros tika veikts 2012.gada decembrī, kad kopumā tika izmaksāti 39,5 miljardi *euro*. Izmaksa tika veikta Spānijas rīcībā nododot ESM emitētus vērtspapīrus, kas tika tālāk nodoti Spānijas Nacionālās bankas rīcībā, kura tos pārskaitīja Banku restrukturizācijas fondam. Šis fonds savukārt izmantoja dotos finanšu līdzekļus 4 finanšu institūciju rekapitalizācijai, kā arī Spānijas aktīvu pārvaldības sabiedrības “Sareb” vajadzībām.

2.tabula Spānijas makroekonomikas korekcijas programmas ietvaros veiktie ESM maksājumi

|  |  |  |  |  |
| --- | --- | --- | --- | --- |
| **Maksājums** | **Izmaksas datums** | **Termiņš** | **Apmērs (miljoni *euro*)** | **Mērķis** |
| 1.maksājums | 11.12.2012 | 11.12.2022 | 6578,0 | Banku rekapitalizācija |
|  | 11.12.2012 | 11.12.2023 | 6578,0 | Banku rekapitalizācija |
|  | 11.12.2012 | 11.12.2024 | 6578,0 | Banku rekapitalizācija |
|  | 11.12.2012 | 11.12.2025 | 6578,0 | Banku rekapitalizācija |
|  | 11.12.2012 | 11.12.2026 | 6578,0 | Banku rekapitalizācija |
|  | 11.12.2012 | 11.12.2027 | 6578,0 | Banku rekapitalizācija |
| 2.maksājums | 05.02.2013 | 11.02.2024 | 932,5 | Banku rekapitalizācija |
|  | 05.02.2013 | 11.02.2024 | 932,5 | Banku rekapitalizācija |

Ņemot vērā veiksmīgo *Bankia* akciju pārdošanu, Spānija 2014.gada jūnijā izteica piedāvājumu samazināt tās neizlietoto ESM aizdevuma finanšu līdzekļus 1,3 mljrd. *euro* apmērā. Šajā sakarā 7.jūnijā ESM Direktoru padome apstiprināja Spānijas priekšlikumu, kā rezultātā pirmo reizi ESM programmas valsts veica priekšlaicīgu aizdevuma daļas atmaksu, dodot finanšu tirgos pozitīvu signālu par Spānijas makroekonomikas korekcijas programmas veiksmīgo īstenošanu.

2014.gada 23.jūlijā Spānija veica vēl vienu priekšlaicīgo aizdevuma daļas atmaksu 307,4 mlj. *euro* vērtībā. Līdzekļi tika atmaksāti no neizmantotajiem finanšu resursiem, kas bija paredzēti banku rekapitalizācijas vajadzībām.

Savukārt šā gada martā Spānija brīvprātīgi priekšlaicīgi atmaksāja 1,5 mljrd. *euro* un šā gada jūnijā vēl 2,5 mljrd. *euro*.

**2. ESM finanšu līdzekļu piesaiste finanšu tirgos**

2014.gadā ESM turpināja finansējuma piesaistes operācijas finanšu tirgos. Piesaistītie resursi tiek apvienoti un aizdoti attiecīgajai saņēmējvalstij. ESM veic resursu piesaisti gan ilgtermiņa tirgos ar obligāciju emisiju, gan īstermiņa tirgos ar parādzīmju emisiju. ESM uzdevums dotajā gadījumā ir piesaistīt resursus par iespējami zemākajām procentu likmēm.

2.1. Ilgtermiņa finansējuma piesaiste 2014.gadā

ESM uzsāka finanšu resursu piesaisti ilgtermiņa tirgos 2013.gada oktobrī līdz ar 5 gadu obligācijas emisiju. 2014.gadam ilgtermiņa resursu piesaistes mērķis tika noteikts 15 mljrd. apmērā. Mērķis tika veiksmīgi sasniegts, emitējot dažādu termiņu obligācijas. Turklāt 2014.gadā ESM izlaida trīs jaunas obligācijas:

* 7 gadu obligāciju ar 1,375% kuponu, kas emitēta 2014.gada 4.martā un piesaistīja 6 mljrd. *euro*;
* 5 gadu obligāciju ar 0,875% kuponu, kas emitēta 2014.gada 7.maijā un piesaistīja 3 mljrd. *euro*;
* 2 gadu obligāciju ar 0% kuponu, kas emitēta 2014.gada 28.oktobrī un piesaistīja 4 mljrd. *euro*.

Atlikušos 2 mljrd. *euro* ESM piesaistīja, īstenojot jau eksistējošo obligāciju pārdošanu, proti, pārdodot parāda vērtspapīrus par esošajām tirgus cenām, bet saglabājot sākotnējo nominālo vērtību, termiņu un kupona likmi. Šis process pirmo reizi tika īstenots ar izsoles sistēmas palīdzību.

2.2. Īstermiņa finansējuma piesaiste 2014.gadā

2014.gadā ESM aktīvi turpināja īstermiņa finansējuma piesaisti, regulāri īstenojot 3 mēnešu un 6 mēnešu parādzīmju izsoles, kur katrā izsolē tika piesaistīti no 1 līdz 3 mljrd. *euro*. Kopumā institūcija piesaistīja parādzīmes 38,5 mljrd. *euro* apmērā.

2.3. Prognozes 2015.gadam

2014.gada decembra nogalē ESM paziņoja, ka ilgtermiņa piesaistīto resursu apjoma mērķis 2015.gadam būs 14 mljrd. *euro.* Ņemot vērā Spānijas priekšlaicīgi veikto aizdevuma daļas atmaksu 1,5 mljrd. *euro* apmērā, kuru ESM Direktoru padome apstiprināja šā gada 9.martā, ilgtermiņa piesaistīto resursu mērķis tika samazināts par priekšlaicīgi atmaksājamo finanšu resursu apjomu, un kopējais mērķis sekojoši tika noteikts 12,5 mljrd. *euro* līmenī*.*

2015.gada pirmajā ceturksni ESM ir piesaistījis 3 mljrd. *euro*, emitējot 2,5 gadu obligācijas. Emisija izraisīja ārkārtīgi lielu pieprasījumu, kā rezultātā ienesīgums sasniedza -0,07%.

**3. ESM 2014.gada finanšu darbības rezultāti**

Saskaņā ar ESM 2014.gada finanšu pārskatu, ESM bilances aktīvu vērtība bija 752,6 mljrd. *euro,* kas ir samazinājums par 7,8 mljrd. *euro*, salīdzinot ar iepriekšējo pārskata gadu. Galvenais samazinājuma iemesls saistāms ar Pagaidu investīciju portfeļa (*Transitional Investment Portfolio)* termiņa izbeigšanos 2014.gada nogalē.

Aizdevumi un avansi *euro* zonas dalībvalstīm samazinājās par 0,5 mljrd. *euro,* ko galvenokārt ietekmēja salīdzinoši lielā Spānijas aizdevuma daļas priekšlaicīgā atmaksa un relatīvi mazāks aizdevuma daļas maksājums Kiprai. Gada beigās aizdevumu apmērs bilancē sasniedza 45,4 mljrd. *euro.*

Lai nodrošinātu finansējumu finansiālās palīdzības programmām, ESM piesaista līdzekļus finanšu tirgos. Informācija par ESM emitētajiem parāda vērtspapīriem liecina, ka 2014. gadā tā saistības samazinājās par 18%, sasniedzot 49,2 mljrd. *euro*. Samazinājums galvenokārt saistāms ar Pagaidu investīciju portfeļa termiņa izbeigšanos.

2014.gada 30.aprīlī 17 *euro* zonas dalībvalstis, kas dibināja ESM, pabeidza plānotos maksājumus apmaksātajā kapitālā, veicot piekto un pēdējo maksājumu 15,7 mljrd. *euro* apmērā. Tādējādi ESM ir sasniedzis savu kapitāla mērķa lielumu – 80 mljrd. *euro.* Jāatzīmē, ka2014.gada 13.martā Latvija kļuva par ESM 18.dalībnieci un veica pirmo maksājumu apmaksātajā kapitālā 44,2 mlj. *euro* apmērā. Gada nogalē apmaksātais kapitāls tika investēts ESM aktīvos, proti, naudas un to ekvivalentu, centrālo banku depozītu un parāda vērtspapīru veidā.

2014.gads bija otrais pilnais operāciju gads, kuru ESM noslēdz ar pozitīvu finanšu rezultātu 443,9 mlj. *euro* apmērā. Salīdzinot ar 2013.gadu, pārskata gada peļņa pieauga par 190 mlj. *euro.*

ESM procentu ieņēmumi 2014.gadā veidoja 710,1 mlj. *euro,* savukārt procentu izdevumi finansēšanas aktivitātēm sastādīja 348,7 mlj. *euro.*

Aizdevumu procentu ienākumi un investīcijas, kas finansētas no apmaksātā kapitāla, deva ievērojamu ieguldījumu ESM darbības rezultātā. 2014.gadā procentu ienākumi no apmaksātā kapitāla investēšanas sastādīja 197,9 mlj. *euro,* salīdzinot ar 81,6 mlj. *euro* 2013.gadā. Turklāt parāda vērtspapīru pārdošanas ienākumi no iemaksātā kapitāla portfeļa resursiem sasniedza 102,9 mlj. *euro*, pretstatā 26,1 mlj. *euro* 2013.gadā.

Operatīvās izmaksas, kas ietver administratīvos izdevumus un pamatlīdzekļu nolietojumu, palielinājās par 10,3 mlj. *euro,* kas galvenokārt saistāms ar darbinieku skaita pieaugumu. Jāatzīmē, ka ESM nodrošina administratīvos pakalpojumus Eiropas Finanšu stabilitātes instrumentam, kā rezultātā 21,3 mlj. *euro* operatīvo ieņēmumu veidoja dotā pozīcija.

Finanšu ministrs J.Reirs

11.09.201 09:59

2386

M.Trautmanis

67095409, Martins.Trautmanis@fm.gov.lv

1. Eiropas Centrālās bankas sadarbībā ar Kipras banku sektora uzraugošo institūciju veiktais visaptverošais Kipras sistēmiski svarīgo banku novērtējums (angl. *Comprehensive* *Assessment*) uzrādīja nelielu kapitāla nepietiekamību *Hellenic* *Bank.* Pašlaik jau banka ir novērsusi to, piesaistot papildu kapitālu no esošajiem akcionāriem. [↑](#footnote-ref-1)
2. Viens bāzes punkts ir viena simtā daļa no procenta. [↑](#footnote-ref-2)